Martin Henriksen (DF), 2013-04-23:
Ja, man har jo lov at håbe på, at teknikken svigter, så der ikke er mulighed for at stemme om det her forslag, heller ikke ved tredjebehandlingen.
Men i tilfælde af, at man får teknikken til at fungere, skal jeg på vegne af Dansk Folkeparti opfordre Folketingets medlemmer og jo især dem fra regeringspartierne og Liberal Alliance til at genoverveje deres stilling til dette lovforslag.
Det er ikke i Danmarks interesse at lempe asylpolitikken yderligere, da dette uundgåeligt vil føre til mere splittelse, ghettodannelse og påføre statskassen nye udgifter som en direkte konsekvens af den førte politik og dette lovforslag.
I Dansk Folkeparti ønsker vi snarest muligt at gennemføre politiske tiltag, som begrænser tilstrømningen af asylansøgere til Danmark, fordi en for stor tilstrømning ganske enkelt skaber dårlige betingelser for integrationsprocessen og som nævnt har en særdeles negativ indflydelse på dansk økonomi.
Jeg har allerede under førstebehandlingen redegjort for, hvorfor vi er imod, at udlændinge, som ikke har noget opholdsgrundlag i Danmark, får adgang til det danske arbejdsmarked, og hvorfor vi ikke kan støtte, at asylansøgere i øget omfang kan flytte ud af asylcentrene.
Men der er et andet element i lovforslaget, som ikke har fyldt så meget, og som jeg vil tillade mig at sætte spørgsmålstegn ved.
Det virker ikke gennemtænkt, og vi frygter i Dansk Folkeparti, at den viden og ekspertise, som er opbygget hos politiet igennem mange år, vil gå tabt.
Vi finder det også uforståeligt, at regeringen endnu ikke har leveret noget brugbart i forbindelse med den udbredte kriminalitet, som begås af asylansøgere.
Det glæder mig, at justitsministeren kunne kigge op fra papirerne der, så kan det være, der kommer nogle initiativer fremadrettet.
Det ville være alle tiders.
Det forstår jeg simpelt hen ikke, for det er indlysende, at rygterne om de forbedrede muligheder i Danmark lynhurtigt vil sprede sig, så menneskesmuglere og potentielle asylansøgere får et indgående kendskab til de danske regler og den danske politik.
Der findes allerede i dag hjemmesider, som på arabisk forklarer de økonomiske vilkår for asylansøgere i forskellige europæiske lande, så de mennesker, der overvejer en anden tilværelse i Europa, systematisk kan undersøge, hvilke lande der tilbyder de bedste vilkår.
Det har man ikke tænkt ind i udlændingepolitikken, men det bliver man selvfølgelig nødt til at tænke ind fremadrettet.
Danmark kan som land ganske enkelt ikke klare mere, og der er brug for markante udlændingepolitiske stramninger, ikke flere af regeringens og Liberal Alliances lempelser.
Tak for det.
Det ændringsforslag, som Folketinget skal stemme om lige om lidt, er fremsat af Dansk Folkeparti.
Det indebærer, at religiøse forkyndere fra Tyrkiet – og det vil typisk være imamer – der foretager vielser, ikke betragtes som arbejdstagere og derfor ikke er omfattet af den associeringsaftale, der er mellem EU og Tyrkiet.
Derfor skal religiøse forkyndere fra Tyrkiet på lige fod med religiøse forkyndere fra andre lande deltage i undervisning om dansk familieret, et danskkursus og kursus i danske samfundsforhold, hvis de vil have forlænget deres opholdstilladelse. Når vi nu indfører et regelsæt, som på mange måder giver god mening, nemlig at religiøse forkyndere, der kommer til Danmark og skal vie folk her, også skal have kendskab til dansk familieret osv., synes vi, at det selvfølgelig også skal gælde for dem, der kommer fra Tyrkiet.
Alt andet ville jo være tudetosset, så vi håber, at Folketinget kan bakke op om ændringsforslaget.